รายย่อยไม่กู้ นาโนฯแบงก์ กลัวดอกสูง
ธปท.เผย 2 นาโนไฟแนนซ์เปิดแล้วปล่อยกู้อืด เหตุดอกสูงกว่าแบงก์
24 มิ.ย. 2558

ธปท.เผย 2 นาโนไฟแนนซ์เปิดแล้วปล่อยกู้อืด เหตุดอกสูงกว่าแบงก์ 
กระทรวงการคลัง และธนาคารแห่งประเทศไทย (ธปท.) ได้รายงานต่อที่ประชุมคณะรัฐมนตรี (ครม.) ถึงความคืบหน้ามาตรการสินเชื่อเพื่อสนับสนุนการเข้าถึงแหล่งเงินทุนของประชาชนรายย่อย (นาโนไฟแนนซ์) ว่า มีผู้ประกอบการยื่นขอรับใบอนุญาต 20 ราย ไม่ผ่านคุณสมบัติ 2 ราย ได้รับใบอนุญาต 5 ราย แต่มีเพียง 2 รายที่เปิดดำเนินการเมื่อเดือน พ.ค.ที่ผ่านมา คือ บริษัท ไทยเอซ แคปปิตอล และบริษัท เงินสดทันใจ โดยมีประชาชนใน กทม.และปทุมธานี ขอกู้เงินรวมกันแล้วกว่า 1,000 ราย
ทั้งนี้ 2 บริษัทจะเริ่มให้สินเชื่อเป็นของไทยเอซ 15 ราย รายละ 1-5 หมื่นบาท ส่วนเงินสดทันใจ รายละ 1 หมื่นบาท จำนวน 50 ราย หากผู้ยื่นขออนุญาตเปิดดำเนินการครบ 18 ราย คาดว่าจะปล่อยสินเชื่อได้ถึง 8 หมื่นล้านบาท
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี ยอมรับว่า ผลการดำเนินงานของนาโนไฟแนนซ์ ยังไม่คืบหน้ามาก เพราะคิดดอกเบี้ยค่อนข้างสูงเมื่อเทียบกับธนาคารพาณิชย์ ผู้ประกอบการเองก็ระมัดระวังการให้สินเชื่อด้วย ไม่ใช่ว่าเมื่อคิดดอกเบี้ยแพงเพื่อชดเชยความเสียหายแล้ว จะปล่อยสินเชื่อง่ายๆ